CELEX: 32019D2008
Language: bg
Date: 2019-11-28 00:00:00
Title: Решение (ЕС) 2019/2008 на Съвета от 28 ноември 2019 година относно позицията, която трябва да се заеме от името на Европейския съюз в Международната морска организация по време на 31-вата сесия на Общото ѝ събрание във връзка с приемането на изменения на Резолюция A.658(16) относно използването и поставянето на светлоотразителни материали върху спасителни средства и във връзка с приемането на резолюция относно насоките за извършване на прегледи в рамките на Хармонизираната система за преглед и освидетелстване (HSSC)

3.12.2019   
               
               
                  BG
               
               
                  Официален вестник на Европейския съюз
               
               
                  L 312/40
               
            
         РЕШЕНИЕ (ЕС) 2019/2008 НА СЪВЕТА
         от 28 ноември 2019 година
         относно позицията, която трябва да се заеме от името на Европейския съюз в Международната морска организация по време на 31-вата сесия на Общото ѝ събрание във връзка с приемането на изменения на Резолюция A.658(16) относно използването и поставянето на светлоотразителни материали върху спасителни средства и във връзка с приемането на резолюция относно насоките за извършване на прегледи в рамките на Хармонизираната система за преглед и освидетелстване (HSSC)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Действията на Съюза в сектора на морския транспорт следва да имат за цел опазване на морската среда и подобряване на морската безопасност.
                  
               
                     (2)
                  
                  
                     Общото събрание на Международната морска организация (ИМО) по време на своята 31-ва сесия в периода от 25 ноември до 4 декември 2019 г. („A 31“) се очаква да приеме изменения на Резолюция A.658(16) относно използването и поставянето на светлоотразителни материали върху спасителните средства („Резолюция A.658(16)“), както и резолюция относно насоките за извършване на прегледи в рамките на Хармонизираната система за преглед и освидетелстване (HSSC) („насоките за извършване на прегледи“).
                  
               
                     (3)
                  
                  
                     Целесъобразно е да се определи позицията, която трябва да се заеме от името на Съюза в рамките на А 31, тъй като измененията на Резолюция A.658(16) и резолюцията относно насоките за извършване на прегледи могат да окажат съществено въздействие върху съдържанието на правото на Съюза, а именно Директива 2014/90/ЕС на Европейския парламент и на Съвета (1), Регламент за изпълнение (ЕС) 2019/1397 на Комисията (2) и Регламент (ЕО) № 391/2009 на Европейския парламент и на Съвета (3).
                  
               
                     (4)
                  
                  
                     На 101-вата сесия на Комитета по морска безопасност („MSC 101“), която се проведе в Лондон в периода 5—14 юни 2019 г., беше припомнено, че на предишната си сесия, след като разгледа документ MSC 100/19/4 на ИМО, в който се предлагат изменения на Резолюция A.658(16), Комитетът по морска безопасност се съгласи да бъдат заличени думите „въглеродна дъга“ в точка 4.10 от посочената резолюция и поиска Секретариатът на ИМО да изготви съответен проект на резолюция на Общото събрание на ИМО за одобрение на MSC 101 с оглед на представянето му на A 31 за приемане (MSC 100/20, точки 19.14 и 19.15). След това MSC 101 одобри проекта на резолюция на Общото събрание на ИМО относно измененията на Резолюция А.658(16).
                  
               
                     (5)
                  
                  
                     Съединените щати и Международната асоциация на класификационните организации внесоха алтернативно предложение за изменение на параграф 4.10 от Резолюция А.658(16) от А 31 (документ A 31/10/4 на ИМО).
                  
               
                     (6)
                  
                  
                     Подкомитетът по прилагането на инструментите на ИМО („подкомитетът“) припомни на 5тото си заседание, че на предишната си сесия е създал група за кореспонденция за преглед на насоките за извършване на прегледи в рамките на HSSC и неизчерпателен списък на задълженията по инструменти, приложими към Кодекса за прилагане на инструментите на ИМО (Кодекс III), за да продължи актуализирането на насоките за извършване на прегледи и да се включат изискванията, произтичащи от измененията на съответните инструменти на ИМО, влизащи в сила до 31 декември 2019 г., с оглед на А 31 да бъде представен за приемане проект на изменени насоки за извършване на прегледи. MSC 101 упълномощи подкомитета да изпрати резултатите от работата си пряко на A 31 за приемане. На 6тата си сесия подкомитетът даде съгласие проектът на изменените насоки за извършване на прегледи да се изпрати на A 31 за разглеждане и приемане.
                  
               
                     (7)
                  
                  
                     Съюзът не е член на ИМО, нито е договаряща страна по съответните конвенции и кодекси. Поради това Съветът следва да предостави правомощия на държавите членки да изложат позицията на Съюза на A 31 и да изразят съгласието си да бъдат обвързани от измененията и резолюцията, които трябва да се приемат от А 31, доколкото тези изменения и тази резолюция попадат в областта на изключителната компетентност на Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на 31-вата сесия на Общото събрание на Международната морска организация (ИМО), е да се изрази съгласие със:
            
                        а)
                     
                     
                        приемането на измененията на Резолюция А.658(16) относно използването и поставянето на светлоотразителни материали върху спасителни средства, както е посочено в приложение 27 към документ MSC 101/24/Add.1 на ИМО, или като алтернативна възможност — с измененията, предложени в документ A 31/10/4 на ИМО; и
                     
                  
                        б)
                     
                     
                        приемането на резолюция относно насоките за извършване на прегледи в рамките на Хармонизираната система за преглед и освидетелстване (HSSC) и отмяната на Резолюция A.1120(30), както е посочено в приложение 11 към документ III 6/15/Add.1 на ИМО.
                     
                  
         
            Член 2
            
               1.   Позицията, която трябва да се заеме от името на Съюза съгласно член 1, се изразява от държавите членки, които са членки на ИМО, като те действат съвместно в интерес на Съюза.
            
            
               2.   Незначителни промени в позицията, посочена в член 1, могат да бъдат договаряни без допълнително решение на Съвета.
            
         
         
            Член 3
            Държавите членки се оправомощават да дадат съгласието си да бъдат обвързани, в интерес на Съюза, от измененията, посочени в член 1, параграф а) и резолюцията, посочена в член 1, параграф б), доколкото посочените изменения и посочената резолюция попадат в областта на изключителната компетентност на Съюза.
         
         
            Член 4
            Настоящото решение влиза в сила в деня на приемането му.
         
         
            Съставено в Брюксел на 28 ноември 2019 година.
            
               
                  За Съвета
               
               
                  Председател
               
               T. HARAKKA
            
         
         
            (1)  Директива 2014/90/ЕС на Европейския парламент и на Съвета от 23 юли 2014 г. относно морското оборудване и за отмяна на Директива 96/98/ЕО на Съвета (ОВ L 257, 28.8.2014 г., стр. 146).
         
            (2)  Регламент за изпълнение (ЕС) 2019/1397 на Комисията от 6 август 2019 г. относно изискванията към проектирането, конструкцията и експлоатационните показатели и относно стандартите за изпитване на морско оборудване, както и за отмяна на Регламент за изпълнение (ЕС) 2018/773 (ОВ L 237, 13.9.2019 г., стр. 1).
         
            (3)  Регламент (ЕО) № 391/2009 на Европейския парламент и на Съвета от 23 април 2009 г. относно общи правила и стандарти за организациите за проверка и преглед на кораби (ОВ L 131, 28.5.2009 г., стр. 11).